Elise Aulinger (* 11. Dezemba 1881 z Minga; † 12. Feba 1965 z Minga) wor a bayerische Voiksschauspuijarin, de wo moast in boarischa Sproch gspuit hod.

De Aulinger guit ois Eafindarin vo da Figua vo da „Ratschkathl“, de wo spoda vo da Ida Schumacher no perfektioniat worn is.

Lebm

De Aulinger is z Minga geborn und is nacha mit ian Ejtan af Hoizkiacha im Landkroas Miaschboch zogn, wo de Ejtan a Wiatshaisl betriebm hom. Spoda hod de Aulinger a Schauspui- und Gsangsausbuidung gmocht. Ia easchte Roin hods mit 22 Joa im Münchner Voikstheater gspuit, ois "Vroni" in "Meineidbauer" vom Anzengruber. Ab 1919 san de Münchner Kammerspiele ia Hoamat ois Schauspuijarin worn.

Vo 1925 bis 1945 wor de Aulinger ban Rundfunk "Deutsche Stunde in Bayern" ois Festogstejte bscheftigt. Do hods ois "Ganshandlerin Veronika Wurzl" 20 Joa lang de Ratschkathl-Figua vakeapat, de wo vo ia eafundn worn is.

Vo 1921 bis 1956 hod de Aulinger in iba 70 Kinofuim mitgspuit. Moast worns Hoamatfuim. Es worn aa zwoa Propagandafuim drunta (SA-Mann Brand und Wunschkonzert). 1954 hod de Auliniger im Kinofuim Angst (La Paura) vom Roberto Rosselini (nach ana Novelln vom Stefan Zweig) nebm da Ingrid Bergmann und'm Klaus Kinski gspuit.

Vaheirat wor de Aulinger mitm Autor vo boarischn Voiksstickln Max Sommer (alias Max Ferner). Se wor a de Tant vom Mingara Schriftsteja und Stodoriginal Sigi Sommer.

Am 23. Septemba 1977 is ia z Ehrn afm Viktualienmorkt a Brunnendenkmoi afgstejt worn. Do siagt mas ois Vorlesarin mit an Buach in da Hand. Im Stodbeziak Ramersdorf-Perlach trogt a Strass ian Nama.

Fuim (Auswoi)

1921: Ein Fest auf Hederlevhuus
1923: Martin Luther
1928: Hinter Klostermauern
1933: SA-Mann Brand
1935: Er weiß was er will
1936: IA in Oberbayern
1936: Der Kaiser von Kalifornien
1940: Krambambuli
1940: Das sündige Dorf
1940: Wunschkonzert
1942: Der verkaufte Großvater
1949: Diese Nacht vergess ich nie
1951: Hanna Amon
1952: Der Herrgottschnitzer von Ammergau
1954: Das sündige Dorf
1954: Angst (La Paura)
1956: IA in Oberbayern
1956: Die fröhliche Wallfahrt
Elise Aulinger